පැමිණිල්ල විභාගයට පොලිසිය ගියාම විශ්‍රාමික සෙබළා පිහියෙන් ඇන අත හපා කාලා

පැමිණිල්ලක් විභාගයකට ගිය ලුණුගම්වෙහෙර පොලිසියේ කොස්තාපල්වරුන් දෙදෙනකුට පිහියකින් පහර දී අතක් සපා කා තුවාල කිරීම සම්බන්ධයෙන් විශ්‍රාමික යුද හමුදා සෙබළකු අත්අඩංගුවට ගත් ලුණුගම්වෙහෙර පොලිසිය පවසයි. මෙලෙස අත්අඩංගුවට ගෙන ඇත්තේ ලුණුගම්වෙහෙර ප්‍රදේශයේ උඩමත්තල පදිංචි පනස් හැවිරිදි විශ්‍රාමික හමුදා සෙබළෙකි.තුවාල ලැබූ කොස්තාපල්වරුන් දෙදෙනා ලුණුගම්වෙහෙර රෝහලට ඇතුළත් කර ඇති බව ද පොලිසිය කියයි.

ලුණුගම්වෙහෙර ප්‍රදේශයේ පුද්ගලයකුට බැණ තර්ජනය කරමින් පහරදීමට උත්සහ කරන බව 118 හදිසි ඇමතුම් අංශයට පෙරේදා (23) පස්වරුවේ ලද තොරතුරකට අනුව ලුණුගම්වෙහෙර පොලිසියේ සිවු දෙනකුගෙන් සමන්විත පොලිස් කණ්ඩායමක් සිද්ධිය වූ ස්ථානයට ගොස් පැමිණිලිකරුගෙන් ප්‍රකාශයක් සටහන් කරගත් බව පොලිසිය පවසයි. එම ප්‍රකාශයෙන් අනතුරුව සිද්ධියේ වගඋත්තරකරුවන්ගේ නිවෙසට ගිය අවස්ථාවේ සැකකරු පොලිස් නිලධාරින් සමග බහින්බස් වී නිවෙසට දිවගොස් පිහියක් රැගෙන නිලධාරීන්ට පහර දීමට උත්සාහ කර ඇති අතර එය වැළැක්වීමට ගිය කොස්තාපල්වරයකුගේ අත කැපී තුවාල වී ඇතැයි පොලිසිය කියයි.

ගැටුම මැඩපැවැත්වීමට ඉදිරිපත් වූ තවත් කොස්තාපල්වරයකුගේ අත සැකකරු විසින් සපාකනු ලැබ එම කොස්තාපල්වරයා ද තුවාල ලබා ඇත. පොලිස් කණ්ඩායම මහත් පරිශ්‍රමයක් යොදා සැකකරු මෙල්ල කර ඔහු අත්අඩංගුවට ගෙන ඇත. පොලිස් නිලධාරීන්ගේ රාජකාරියට බාධා කිරීම, නිලධාරීන්ට පහර දී තුවාල සිදුකිරීම සම්බන්ධයෙන් සැකකරු අධිකරණයට ඉදිරිපත් කිරීමට නියමිතව ඇත.