රත්මලානේ වෙඩි තැබීමට රගර් ක්‍රීඩකයෙක් අත්අඩංගුවට

රත්මලාන දුම්රියපොළ අසල මස් වෙළෙඳසලක හිමිකරුට වෙඩි තබා ඝාතනය කිරිමේ සිද්ධිය සම්බන්ධයෙන් රගර් ක්‍රීඩකයකු අත්අඩංගුවට ගත් බව ගල්කිස්ස මූලස්ථාන පොලීසිය සඳහන් කරයි.
එම සැකකරු සමඟ හෙරොයින් මත් කුඩු සහ ජංගම දුරකතනයක් ද පොලිස් බාරයට ගෙන තිබේ.

ඉකුත් 21 වැනි දින රාත්‍රියේ දී රත්මලාන අරලිය මාවතේ පදිංචිව සිටි අනුර දේශප්‍රිය සිල්වා (40) නමැති කුකුල් මස් වෙළෙඳසලක හිමිකරු වෙළෙඳසල තුළ රැඳී සිටියදී යතුරු පැදියකින් පැමිණි පුද්ගලයන් දෙදෙනෙකු වෙඩි තබා පලාගොස් තිබිණි.

සැකකාර රගර් ක්‍රීඩකයා අත්අඩංගුවට ගෙන ඇත්තේ කුමන්ත්‍රණය කිරීම සහ ආධාර අනුබල දීමේ චෝදනාව මත බව පොලීසිය සඳහන් කරයි.

එම සැකකරු මීට පෙර අවස්ථාවක පොලිස් විශේෂ කාර්ය බළකාය මඟින් හොරෙන් මත්කුඩු තොගයක් සමඟ අත්අඩංගුවට පත් වූවෙකු බවත් ඔහුට විරුද්ධව මහාධිකරණයේ නඩුවක් විභාග වෙමින් පවතින බවත් පොලිසිය කීය.

වෙඩික්කරුවන් පැමිණි යතුරුපැදිය අඟුරුවාතොට කෙසෙල්කේනාව ඇළ මාර්ගයක දමා ගොස් තිබියදී ඝාතනයට පසු දින පොලිසිය මඟින් සොයාගෙන තිබිණි.

යතුරු පැදියේ චැසි අංකය හා එන්ජින් අංකය මකා තිබූ අතර ඉදිරිපස ලියාපදිංචි අංක තහඩුව පමණක් තිබූ අතර එය රජයේ රස පරික්ෂකවරයා වෙත ඉදිරිපත් කර යතුරු පැදියෙහි අනන්‍යතාව සාර්ථක කර ගැනීමට කටයුතු කරන බව උසස් පොලිස් නිලධාරියෙක් පැවැසීය.

ගල්කිස්ස කොට්ඨාස භාර ජ්‍යෙෂ්ඨ පොලිස් අධිකාරි මංගල දෙහිදෙණිය, පොලිස් අධිකාරි සමන් ජයසේකර මහත්වරුන්ගේ උපදෙස් මත ගල්කිස්ස කොට්ඨාස අපරාධ විමර්ශන අංශයේ ස්ථානාධිපති ප්‍රධාන පොලිස් පරීක්ෂක රංග පෙරේරා, උපපොලිස් පරීක්ෂක නිල් ප්‍රියන්ත මහත්වරු පරීක්ෂණ පවත්වති.

බණ්ඩාරගම බිමල් ශ්‍යාමන් ජයසිංහ